POZIȚIA COMUNĂ (CE) NR. 1/2008

adoptată de Consiliu la 20 decembrie 2007

în vederea adoptării Regulamentului (CE) nr. …/2008 al Parlamentului European și al Consiliului privind interzicerea exporturilor de mercur metalic și depozitarea în deplină siguranță a acestei substanțe

(Text cu relevanță pentru SEE)

(2008/C 52 E/01)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 175 alineatul (1) coroborat cu articolul 1 din prezentul regulament, precum și articolul 133,

având în vedere propunerea Comisiei,

având în vedere avizul Comitetului Economic și Social European (1),

în urma consultării Comitetului Regiunilor,

hotărând în conformitate cu procedura stabilită la articolul 251 din tratat (2),

întrucât:

Pentru a prevedea posibilități de depozitare în condiții de siguranță a mercurului metalic, considerat deșeu, se impune derogarea de la articolul 5 alineatul (3) litera (a) din Directiva 1999/31/CE a Consiliului din 26 aprilie 1999 privind depozitele de deșeuri (3) pentru anumite tipuri de depozite de deșeuri și declararea criteriilor din secțiunea 2.4 a anexei la Decizia 2003/33/CE a Consiliului din 19 decembrie 2002 de stabilire a unor criterii și proceduri de admitere a deșeurilor în depozitele de deșeuri, în conformitate cu articolul 16 și cu anexa II la Directiva 1999/31/CE (4) , ca fiind inaplicabile pentru depozitarea temporară a mercurului metalic pe o perioadă mai mare de un an, în instalații supraterane destinate acestui scop și echipate în mod corespunzător.

În cazul depozitării temporare a mercurului metalic, pe o perioadă mai mare de un an, în instalații supraterane destinate acestui scop și echipate în mod corespunzător, ar trebui să se aplice Directiva 96/82/CE a Consiliului din 9 decembrie 1996 privind controlul asupra riscului de accidente majore care implică substanțe periculoase (5) .

Prezentul regulament nu ar trebui să aducă atingere Regulamentului (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (6) . Cu toate acestea, pentru a permite o depozitare corespunzătoare a mercurului metalic în Comunitate, autoritățile competente de destinație și de expediere ar trebui să nu ridice obiecții în privința transporturilor de mercur metalic, care este considerat deșeu în baza articolului 11 alineatul (1) litera (a) din respectivul regulament. Se observă că, în conformitate cu articolul 11 alineatul (3) din respectivul regulament articolul 11 alineatul (1) litera (a), nu se aplică în cazul deșeurilor periculoase produse într-un stat membru care a făcut livrarea într-o cantitate totală pe an atât de mică încât instituirea de instalații noi și specializate de depozitare în respectivul stat membru s-ar dovedi neeconomică.

ADOPTĂ PREZENTUL REGULAMENT:

Articolul 1

De la 1 iulie 2011 este interzis exportul de mercur metalic (Hg, CAS 7439-97-6) din Comunitate.

Articolul 2

De la 1 iulie 2011, mercurul metalic care nu se mai folosește în industria clorosodică, mercurul metalic obținut din purificarea gazului natural și mercurul metalic obținut ca produs din industria minieră neferoasă și din operațiile de topire se consideră deșeu și se depozitează conform dispozițiilor din Directiva 2006/12/CE a Parlamentului European și a Consiliului din 5 aprilie 2006 privind deșeurile (7), în condiții de siguranță pentru sănătatea umană și pentru mediu.

Articolul 3

(1) Prin derogare de la articolul 5 alineatul (3) litera (a) din Directiva 1999/31/CE, mercurul metalic care este considerat deșeu poate, în condiții de izolare corespunzătoare,

să fie depozitat temporar, pe o durată mai mare de un an, sau să fie depozitat permanent (operațiunile de eliminare D 15 sau D 12 definite în anexa II A la Directiva 2006/12/CE), în mine de sare adaptate pentru depozitarea mercurului metalic sau în formațiuni de rocă dură, adânci, subterane, care să ofere un nivel de siguranță și izolare echivalent cu cel al minelor de sare menționate; sau

să fie depozitat temporar (operațiunea de eliminare D 15 definită în anexa II A la Directiva 2006/12/CE), pe o durată mai mare de un an, în instalații supraterane destinate și echipate pentru depozitarea temporară a mercurului metalic. În acest caz, nu se aplică criteriile stabilite la secțiunea 2.4 din anexa la Decizia 2003/33/CE.

Celelalte prevederi ale Directivei 1999/31/CE și ale Deciziei 2003/33/CE se aplică dispozițiilor de la literele (a) și (b).

(2) Directiva 96/82/CE se aplică depozitelor, astfel cum se menționează la alineatul (1) litera (b) din prezentul articol.

Articolul 4

(1) Evaluarea de siguranță care urmează a fi efectuată în conformitate cu Decizia 2003/33/CE pentru depozitarea mercurului metalic în conformitate cu articolul 3 din prezentul regulament vizează, în special, riscurile suplimentare cauzate de natura și de comportamentul pe termen lung ale mercurului metalic, precum și de izolarea acestuia.

(2) Autorizația pentru instalații menționată la articolele 8 și 9 din Directiva 1999/31/CE, în conformitate cu articolul 3 alineatul (1) literele (a) și (b) din prezentul regulament include cerințe referitoare la inspecțiile vizuale periodice ale recipientelor, precum și la instalarea de echipament corespunzător pentru detectarea vaporilor, în vederea detectării oricărei scurgeri.

(3) Cerințele pentru instalațiile enumerate la articolul 3 alineatul (1) literele (a) și (b) din prezentul regulament, precum și criteriile de acceptare a mercurului metalic, care determină modificări în anexele I, II și III la Directiva 1993/31/CE, se adoptă în conformitate cu procedura prevăzută la articolul 16 din directiva menționată. Comisia formulează o propunere corespunzătoare cât mai curând posibil și cel târziu până la 1 ianuarie 2010.

Orice operațiune de eliminare finală (operațiunea de eliminare D 12 definită în anexa II A la Directiva 2006/12/CE) privind mercurul metalic este permisă numai după adoptarea modificării la anexele I, II și III la Directiva 1999/31/CE.

Articolul 5

(1) Statele membre înaintează Comisiei o copie a oricărei autorizații emise pentru o instalație desemnată să depoziteze permanent sau temporar mercur metalic (operațiunile de eliminare D 15 sau D 12 definite în anexa II A la Directiva 2006/12/CE).

(2) Până la 1 iulie 2012, statele membre informează Comisia asupra punerii în aplicare a prezentului regulament și asupra efectelor de piață ale acestuia pe teritoriul lor. La solicitarea Comisiei, statele membre prezintă respectivele informații înainte de data menționată.

(3) Până la 1 iulie 2012, importatorii, exportatorii și operatorii din cadrul activităților prevăzute la articolul 2, după caz, trimit Comisiei și autorităților competente următoarele informații:

Articolul 6

Statele membre adoptă regimul sancțiunilor care se aplică în cazul nerespectării dispozițiilor prezentului regulament și iau toate măsurile necesare pentru a asigura aplicarea acestora. Aceste sancțiuni trebuie să fie eficiente, proporționale și cu efect de descurajare. Statele membre notifică aceste dispoziții Comisiei până la … (8) și comunică acesteia, fără întârziere, orice modificări ulterioare privind aceste dispoziții.

Articolul 7

(1) Comisia organizează un schimb de informații între statele membre și sectoarele industriale interesate. Acest schimb de informații analizează, în special, eventualitatea necesității de a extinde interdicția de export la compușii mercurului și la produsele care conțin mercur, de a interzice importul de mercur metalic, de compuși ai mercurului și de produse care conțin mercur, de a extinde obligația de depozitare la mercurul metalic provenind din alte surse, precum și de a impune termene privind depozitarea temporară a mercurului metalic.

(2) Comisia monitorizează activitățile curente de cercetare privind opțiunile de eliminare în condiții de siguranță, care includ solidificarea mercurului metalic. Până la 1 iulie 2010, Comisia prezintă un raport Parlamentului European și Consiliului. Pe baza acestui raport, Comisia prezintă, dacă este cazul, o propunere de revizuire a prezentului regulament cât mai curând posibil și cel târziu la 1 iulie 2013.

(3) Comisia evaluează punerea în aplicare și efectele de piață ale prezentului regulament în Comunitate, ținând seama de informațiile menționate la alineatele (1) și (2) din prezentul articol și la articolul 5.

(4) Până la 1 iulie 2013, Comisia prezintă un raport Parlamentului European și Consiliului, însoțit, dacă este cazul, de o propunere de revizuire a prezentului regulament care să reflecte și să evalueze rezultatul schimbului de informații menționat la alineatul (1) și al evaluării menționate la alineatul (3).

(5) Până la 1 iulie 2010, Comisia prezintă un raport Parlamentului European și Consiliului cu privire la progresul înregistrat în activitățile multilaterale și în negocierile privind mercurul, evaluând în special compatibilitatea calendarului și a domeniului de aplicare al măsurilor specificate în prezentul regulament cu evoluțiile de pe plan internațional.

Articolul 8

Statele membre pot să mențină, până la 1 iulie 2011, măsurile naționale de limitare a exportului de mercur metalic, adoptate în conformitate cu legislația comunitară înainte de adoptarea prezentului regulament.

Articolul 9

Prezentul regulament intră în vigoare în cea de-a douăzecea zi de la publicarea în Jurnalul Oficial al Uniunii Europene.

(1) JO C 168, 20.7.2007, p. 44.

(2) Avizul Parlamentului European din 20 iunie 2007 (încă nepublicat în Jurnalul Oficial), Poziția comună a Consiliului din 20 decembrie 2007 și Poziția Parlamentului European din … (încă nepublicată în Jurnalul Oficial).

(3) JO L 182, 16.7.1999, p. 1. Directivă, astfel cum a fost modificată prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).

(4) JO L 11, 16.1.2003, p. 27.

(5) JO L 10, 14.1.1997, p. 13. Directivă, astfel cum a fost modificată ultima dată prin Regulamentul (CE) nr. 1882/2003.

(6) JO L 190, 12.7.2006, p. 1.

(7) JO L 114, 27.4.2006, p. 9.

(8) Un an de la intrarea în vigoare a prezentului regulament.

EXPUNERE DE MOTIVE ALE CONSILIULUI

I. INTRODUCERE

La 26 octombrie 2006, Comisia a înaintat Consiliului propunerea sa de regulament al Parlamentului European și al Consiliului privind interzicerea exporturilor de mercur metalic și depozitarea în deplină siguranță a acestei substanțe. Propunerea se întemeiază pe articolele 133 și 175 alineatul (1) din Tratatul de instituire a Comunității Europene.

La 20 iunie 2007, Parlamentul European a adoptat avizul său la prima lectură.

La 25 aprilie 2007, Comitetul Economic și Social a adoptat avizul său.

La 27 noiembrie 2006, Comitetul Regiunilor a hotărât să nu emită un aviz cu privire la această propunere.

La 20 decembrie 2007, Consiliul a adoptat poziția sa comună în conformitate cu articolul 251 alineatul (2) din Tratatul de instituire a Comunității Europene.

II. OBIECTIVE

Prezentul regulament urmărește să contribuie la scăderea nivelului de mercur din mediu prin reducerea ofertei mondiale de mercur metalic și să furnizeze un cadru juridic pentru o soluție durabilă în privința excedentului substanței respective. Obiectivele-cheie sunt:

— interzicerea exportului de mercur metalic din Comunitate,

— nepermiterea accesului pe piață a excedentului de mercur metalic provenind de la principalele surse și depozitarea acestuia în condiții de siguranță,

— prevederea posibilității specifice de depozitare a mercurului metalic în instalații destinate acestui scop.

III. ANALIZA POZIȚIEI COMUNE

Generalități

În poziția comună sunt integrate textual, parțial sau ca principiu, mai multe amendamente adoptate la prima lectură de către Parlamentul European. În special, poziția respectivă prevede o analiză generală a necesităților în vederea unei posibile extinderi ulterioare a domeniului de aplicare al regulamentului și introduce cerințe de siguranță suplimentare privind depozitarea mercurului metalic. De asemenea, poziția precizează temeiul juridic al propunerii [articolul 175 alineatul (1) și articolul 133 din Tratat în legătură cu articolul 1 al regulamentului care nu este conform cu amendamentele 2 și 19] și include o serie de modificări care clarifică textul și aplicarea legislației comunitare pertinente. Următoarele secțiuni descriu modificările de fond.

Interzicerea exportului de mercur — domeniu de aplicare și revizuirea acestuia (Articolele 1 și 7)

Domeniul de aplicare al regulamentului și data de intrare în vigoare a interzicerii exportului prevăzute la articolul 1 sunt conforme cu propunerea inițială a Comisiei. Poziția comună este, parțial, conformă cu amendamentele 20, 50, 22, 33, 36, 1, 8, 9 și 14 prin faptul că prevede, la articolul 7 alineatele (1) și (2), o revizuire a domeniului de aplicare, în vederea posibilei extinderi ulterioare a acestuia la compușii de mercur, la produsele care conțin mercur, ca și la interzicerea importului de mercur, de compuși de mercur și de produse care conțin mercur. Întrucât au fost considerate redundante, amendamentele 3, 4, 5 și 7 nu au fost integrate în prezenta poziție comună.

Obligația de depozitare (Articolul 2)

Articolul 2 stabilește că mercurul metalic provenind de la principalele trei surse din Comunitate este depozitat în conformitate cu Directiva 2006/12/CE privind deșeurile.

Amendamentele 24, 31 și 6 nu au fost acceptate de Consiliu întrucât acesta nu găsește nicio justificare pentru propunerea de privilegiere a unei opțiuni specifice în privința depozitării mercurului metalic.

Condiții de depozitare a mercurului metalic (Articolele 3 și 4)

Articolul 3 al prezentei poziții comune extinde opțiunile de depozitare a mercurului metalic considerat drept deșeu pentru formațiunile de rocă dură, subterane, adânci. Această extindere se aplică atât soluțiilor temporare cât și celor permanente. Articolele 3 și 4 introduc cerințe de siguranță suplimentare pentru depozitarea mercurului metalic și precizează aplicarea legislației comunitare pertinente în acest domeniu.

Consiliul este de acord cu Comisia asupra faptului că depozitarea permanentă a mercurului metalic poate constitui, în anumite situații, opțiunea de depozitare finală în condiții de siguranță și că prin urmare nu este conformă cu amendamentele 23, 25, 26, 11, 12 și 15. Totuși, activitățile de cercetare privind opțiunile de depozitare în condiții de siguranță a mercurului metalic vor fi analizate ulterior în conformitate cu articolul 7 alineatul (2).

Consiliul nu a acceptat amendamentul 41 întrucât acesta atenuează cerințele de siguranță privind depozitarea mercurului metalic. În conformitate cu articolul 2 litera (g) din Directiva 1999/31/CE privind depozitele de deșeuri, depozitarea deșeurilor pentru o perioadă mai scurtă de un an nu este considerată drept depozit de deșeu. Prin urmare nu există nicio interdicție referitoare la depozitarea temporară a mercurului metalic sub formă lichidă ca deșeu pentru o perioadă de maxim un an, inclusiv în instalații pentru producerea de clor, care fac obiectul prevederilor Directivei 96/61/CE (IPPC). Directiva IPPC reglementează autorizația de mediu emisă pentru funcționarea unei instalații și nu este suficientă pentru a asigura cerințele de siguranță în privința depozitării mercurului metalic.

Articolul 4 alineatul (3) este, parțial, conform cu amendamentul 28 întrucât permite orice activități de eliminare finală numai după adoptarea cerințelor referitoare la instalații menționate la articolul 3 literele (a) și (b) și a criteriilor de acceptare a mercurului metalic din anexele I, II și III din directiva privind depozitele de deșeuri.

Obligația de raportare și sancțiuni (Articolele 5 și 6)

Amendamentele 47, 30, 32, 35, 37, 38, 39, 10, 13, 16 și 18 privind un fond special destinat depozitării de mercur, extinderii și înăspririi obligațiilor pe care le au statele membre, companiile și Comisia de a înainta rapoarte, ca și sensibilizarea opiniei publice în statele membre nu au fost acceptate de Consiliu deoarece acesta consideră că cerințele propuse sunt disproporționate și ar duce la sarcini birocratice inutile.

Amendamentele 34 și 17 privind sancțiunile aplicabile în cazul încălcărilor dispozițiilor prezentului regulament sunt integrate în totalitate.

IV. CONCLUZII

Consiliul consideră că prezenta poziție comună reprezintă un pachet echilibrat de măsuri, care ar respecta obiectivele regulamentului. Consiliul așteaptă cu interes discuții constructive cu Parlamentul European în vederea adoptării regulamentului cât mai repede posibil.